Johannes Røyem

Johannes Petersen Røyem (født 30. januar 1816 i Meråker, død 17. juli 1869 samme sted) var en norsk bergmann og politiker.

Han var sønn av bergskriver Peter Jacob Røyem og Marit Johnsdatter Kirkeby i Meråker. Foreldrene var forlovet, men aldri gift. Han kom fra en bergmannsslekt, hvor også farfaren Halsten Nikolai Røyem var hytteskriver og hyttemester (leder ved en smeltehytte), senere bergskriver (verkets regnskapsfører og kasserer) i Selbu.

Johannes Røyem var overstiger (øverste arbeidsleder) ved Kjækan gruver for Quenangen Mining Association før han ble ansatt som bergskriver og proviantskriver ved Selbo Kobberværk i Meråker i 1854. Han overtok boligen etter sin forgjenger, bergskriver og ordfører Halvor Bachke, på Merakernes. Røyem eide også gården Ståggåberget (Stageberg).

Johannes Røyem var ordfører i Øvre Stjørdal herred fra 1858 til 1861 og på nytt fra 1866 til sin død i 1869. I mellomtiden var det bergmesterassistenten Jens Henrik Winsnes som skjøttet ordførervervet. Røyem var også én av tre valgmenn for Øvre Stjørdal prestegjeld ved stortingsvalget i 1859.

Han giftet seg i 1853 med Ingrid Estensdatter fra Tynset, som han fikk barn med, og som overlevde ham. Han hadde også en sønn utenfor ekteskapet, født i 1848, Johan Anton Røyem, som ble konstituert som bergskriver etter farens død.

 Referanser 

Kategori:Ordførere i Øvre Stjørdal
Kategori:Personer fra Meråker kommune